Šume su i vaša pluća

Mirnu i tihu kasnu jesensku večer u prekrasnoj šumi pokraj rijeke Drave prekinuo je glasni vrisak jednog zabrinutog orla kliktaša.

- Stribore, Stribore, gdje li se skrivaš? Stribooore! - vikao je orao kliktaš iz zraka.

- Vedi, Vedi, probudite se, pomagajte kako samo vi znate! – nije odustajao.

- Šta se dereš? Stribor uživa u miru svoje kuće, a Vedi su već odavno legli ispod svojih stabala. – odgovorila mu je nevoljko vjeverica koju je orao kliktaš vikanjem probudio nakon napornog dana koji je provela skupljajući hranu za zimu.

- Kako misliš uživa u miru? Treba nam njegova pomoć! I kako Vedi mogu mirno spavati kada se veliko zlo sprema? – ubrzanim glasom je vikao. - Ako nam ne pomognu, za tjedan i pol nećemo više moći živjeti u ovoj šumi. Ljudi nas dolaze napasti. Žele naša predivna drveća kako bi preživjeli zimu, a ako nam poruše drveća, više neće biti ove prelijepe šume. Šume koja čuva mir rijeke Drave. Šume koja je naš dom. Mi nećemo imati gdje živjeti. Morat ćemo preseliti u drugu šumu i više nećemo biti zajedno. Iako neke životinje ovdje i ne volim baš najviše, mi smo obitelj koja mora biti na okupu! - govorio je uznemireno i brzo orao kliktaš koji se nije mogao smiriti, nego je na kraju i zaplakao.

- Smiri se, diši polako i sve mi lijepo ispričaj. - odgovorila mu je vjeverica okrećući očima. Nije baš bila ljubitelj orlova, pomalo ih se i bojala, ali u ovoj situaciji orao je izgledao jako maleno i slabo.

Orao kliktaš je duboko uzdahnuo i počeo pričati kako je u svom uobičajenom večernjem letu iznad šume čuo neke čudne ljude kako pričaju da će drugi petak doći i posjeći drva u njihovoj šumi te da će njima za zimu opskrbiti cijeli grad. Na kraju ih je još i čuo kako su rekli da će ispeći roštilj kako bi se zabavili nakon napornog rada. Govorio je jako uplašeno te je dodao kako cijela šuma može izgorjeti zbog jednog roštilja. Vjeverica se uspaničeno trznula te mu je rekla kako moraju nešto učiniti. Sada ga je stvarno shvatila ozbiljno. Koliko god joj nije baš bio drag, znala je da u ovom trenutku moraju udružiti sve snage i zajedno se izboriti za svoj dom. Znali su da trebaju sve stanovnike šume obavijestiti o tome, ali pitanje koje ih je mučilo bilo je kako. Vijest je bila vrlo teška za sve njih i znali su da će se svi morati udružiti da spase šumu. To je bilo ono najteže. Većina njih u šumi bila je posvađana i nisu željeli razgovarati jedni s drugima, no morali su taj problem nekako riješiti. Znali su da će im tu od velike pomoći biti Stribor i Vedi.

Sutradan su na drveće u šumi stavili obavijest da svi obavezno poslijepodne dođu na rub šume, na mjesto gdje se najjače čuje šum rijeke Drave. Tamo će im vjeverica i orao kliktaš objasniti što se događa i što će poduzeti da to spriječe.

Kad su životinje počele dolaziti, vjeverica se uspaničila i onesvijestila. Nije ju uspio smiriti niti lagani povjetarac koji je brbučkao rijeku Dravu. Orao nije znao što da učini pa ju je pljusnuo prvo s lijeve pa s desne strane lica sve dok se nije probudila. Za vrijeme kad je vjeverica bila u nesvijesti, stigla je baš svaka životinja koja je živjela u šumi. Iako nevoljko, svi su shvatili da se radi o nečem ozbiljnom. Čak je i lisica bila tu. Odlučila je čuti što su sad izmislile sve ove čudne životinje koje žive oko nje. Stigao je i Stribor kojega su dopratili Vedi, velika, ogromna bića koja su često pomagala ljudima u nevolji, a sada su bila tu da pomognu životinjama. Bile su tu još i tri crne rode kojih je sve manje i manje te dva orla štekavca kojima prijeti izumiranje.

Nakon pet minuta vjeverica se sabrala. Orao je ispričao što je čuo, a nakon njega vjeverica im je ispričala njihov plan. Brže od očekivanog životinje su se udružile i dogovorile da će zaboraviti na svoje probleme samo kako bi sačuvali svoj dom. Pokušat će ljudima dati do znanja da šuma nije mjesto koje treba devastirati. Ne samo iz razloga jer je to njihov dom, već zato što svaka šuma, svako drvo i svaki grm na ovoj zemlji je bitan za sva živa bića i njihovo zdravlje.

Kad je došao petak, životinje su stale na svoje pozicije i čekale da ljudi dođu kako bi im pokazali koliko je šuma bitna. Ispred svih životinja stajao je Stribor, a leđa su im čuvali snažni Vedi. Predvečer su ljudi počeli dolaziti, a Stribor je prozivao jednu po jednu životinju koje su počele objašnjavati ljudima koliko je šuma važna.

Šuma je dom prekrasnim biljkama i životinjama od kojih neke izumiru. – rekla je vjeverica.

Biljke uzimaju vaš otpadni materijal i ponovno ga pretvaraju u kisik. – viknuo je orao kliktaš.

Šume su krhki ekosustavi, pružaju zaštitu od bujica i poplava, a imaju i velik utjecaj na kvalitetu vode, klimu i plodnost tla te pomažu u pročišćivanju atmosfere. – zavijala je lisica.

Ljudi su se meškoljili i nisu baš ozbiljno shvaćali životinje, ali tada je Stribor povikao: - Šume su i vaša pluća!

Nastala je tišina. Ljudi su pognuli glave i odlučili se povući. Ispričali su se životinjama i obećali da će od sada čuvati šumu jer tako čuvaju i sebe. Iz gomile ljudi netko je povikao: - Ekipa, čuvajte se! Volio bih da je i moj dom ovako čudesan kao vaš!

Na odlasku su ih ispratili najljepši šumski zvukovi pomiješani sa smijehom i zvukovima sreće stanovnika ove prekrasne dravske šume u kojoj se i danas skrivaju posebna šumska bića i pričaju neke nove zanimljive i poučne priče.